ועדת העבודה, הרווחה והבריאות, כנסת 18, פרוטוקול מספר 755, 2012-07-18 09:30

חיים כץ: בוקר טוב.

חיים כץ: יום רביעי בשבוע, כ"ח בתמוז, ה-18 ביולי 2012.

חיים כץ: אנחנו לקראת סיומו של שבוע סוער מהבחינה הפוליטית כאשר הקואליציה שוב הצטמצמה, אבל בוועדה הזאת - שהיה לה כל הזמן רוב אופוזיציוני ואחר כך רוב קואליציוני, עכשיו יש לנו שוב חוסר קואליציוני- נמשיך לנסות לעבוד ולהעביר את הדברים כאן ברוב מוחלט של חברי הוועדה.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא הצעת חוק הביטוח הלאומי (תיקון מס' 129) (תקופת אכשרה לעובדים יומיים) בעקבות רביזיה שהתבקשה.

חיים כץ: יש איזה סעיף?

שמרית גיטלין שקד: בקשה לדיון מחדש.

חיים כץ: בקשה לדיון מחדש.

חיים כץ: אנחנו פותחים את הדיון מחדש.

שמרית גיטלין שקד: אולי קודם כל נצביע על הרביזיה.

חיים כץ: אנחנו מצביעים על הרביזיה.

חיים כץ: בעד קבלת הרביזיה – פה אחד הרביזיה התקבלה.

חיים כץ: הרביזיה התקבלה.

חיים כץ: דליה איציק מצביעה במקום רחל אדטו.

חיים כץ: אנחנו פותחים מחדש את הדיון ורוצים לצרף לשר הרווחה שמאשר את התקנות גם את שר האוצר לצורך תקנות העובדים היומיים והעובדים החודשיים.

שמרית גיטלין שקד: לצורך חישוב השכר היומי הממוצע של העובדים האלה.

חיים כץ: בסדר.

חיים כץ: התקנות יסוכמו תוך שבועיים?

שרי בכר: בחוק כתוב תשעים ימים.

חיים כץ: תקריאי את החוק.

שמרית גיטלין שקד: בסעיף 170ז לחוק העיקרי שאומר היום ש"השר יקבע את דרכי חישוב השכר היומי הממוצע כאמור בסעיפים קטנים (א) ו-(ב) לחוק", כלומר, מה יהיה השכר היומי ממנו ייגזרו דמי האבטלה, משרד האוצר הציע לקבוע שקביעת דרכי החישוב לפי סעיף קטן (א) טעונה הסכמת שר האוצר ואישור ועדת העבודה, הרווחה והבריאות של הכנסת.

שמרית גיטלין שקד: סעיף 4 יתוקן, כפי שהוא מופיע בנוסח שלפניכם: (4) (א) שר העבודה והשירותים החברתיים יתקן את התקנות לפי סעיף 170ז לחוק העיקרי לעניין דרכי החישוב השכר היומי הממוצע כאמור בסעיף 170א לחוק העיקרי כנוסחו בסעיף 2 לחוק זה והן יובאו לאישורה של ועדת העבודה, הרווחה והבריאות של הכנסת בתוך תשעים ימים מיום פרסום חוק זה.

שמרית גיטלין שקד: כאמור, חוץ מפסקה (3) ופסקה (4) שקראתי, אין שינויים.

חיים כץ: אם הם לא מגיעים תוך תשעים ימים, לא צריך את אישור שר האוצר.

קריאה: אם לא מביאים תוך תשעים ימים, אין חוק.

חיים כץ: תרשמי שבמידה ששר האוצר לא יאשר תוך תשעים ימים, לא צריך את אישורו.

חיים כץ: הוא יכול למשוך את זה גם שנתיים אבל אנחנו רוצים תוך תשעים ימים.

חיים כץ: אנחנו מדברים רק לצורך המקרה הזה.

רבקה לויפר: אין שום כוונה כזאת.

רבקה לויפר: אני לא יודעת אם אפשר להכניס נוסח כזה.

חיים כץ: יש לנו יועצת משפטית בוועדה שהיא תותחית ויכולה להכניס הכול.

רבקה לויפר: אני גם חושבת שיכולים להביא תנאים שלא קשורים לשר האוצר.

חזקיה ישראל: מה שקשור במועצה, לא יהיה כל עיכוב.

שמרית גיטלין שקד: אם הם לא יגישו לנו, לא יהיה לנו כלום.

חיים כץ: בואי נגיד ששר האוצר לא מגיש את התקנות.

חיים כץ: מה הם יעשו?

חיים כץ: תסבירי לי.

רבקה לויפר: אנחנו באמצע תהליך אישור התקנות.

רבקה לויפר: אני לא חושבת שתהיה בעיה.

חיים כץ: בסדר, אני הולך אתך אבל אני לא יודע מה קרה לו ואין תקנות.

חיים כץ: מה אנחנו עושים?

רבקה לויפר: התקנות הן באחריות שר הרווחה והן רק דורשות את האישור.

רבקה לויפר: התקנות של עכשיו הן כבר בתהליך ואני באמת לא רואה סיבה שלא יתקנו את התקנות.

חיים כץ: מה זה משנה אם כתוב שבמידה שלא יגישו תוך שלושה חודשים?

שמרית גיטלין שקד: אם לא יגישו, לא יהיה לנו מה לאשר כי מה ייכנס לתוקף?

חיים כץ: החוק ייכנס כפי שהוא.

שמרית גיטלין שקד: הוא חייב תקנות.

רבקה לויפר: המשמעות היא מרחיקת לכת.

רבקה לויפר: המשמעות היא שעובד שעבד שעה ביום, יקבל.

שמרית גיטלין שקד: אבל שר הרווחה לא יגיש בלי הסכמת שר האוצר.

שמרית גיטלין שקד: הוא לא יכול להגיש.

חיים כץ: את מתחייבת כאן?

רבקה לויפר: כן, מתחייבת.

חיים כץ: מי גברתי לפרוטוקול?

רבקה לויפר: רבקה לויפר, רפרנטית ביטוח לאומי.

רבקה לויפר: אני מתחייבת ואני אומר בדיוק למה אני מתחייבת.

רבקה לויפר: שוב, התקנות הן באחריות שר הרווחה והוא זה שצריך לתקן אותן ולהביא אותן.

רבקה לויפר: התקנות, כפי הטיוטא שלהן שהוגשה לוועדה, מדובר בנוסח ראשוני, אבל העקרונות של הטיוטה הזאת מקובלים עלינו.

רבקה לויפר: זה מה שאני יכולה לומר לפרוטוקול.

חיים כץ: התקנות האלה יאושרו תוך שלושה חודשים?

רבקה לויפר: העקרונות.

חיים כץ: גג שלושה חודשים.

חיים כץ: תוך כמה זמן הן יאושרו?

חיים כץ: תוך כמה זמן הן מגיעות לוועדה?

רבקה לויפר: זה כבר לא תלוי בי.

חיים כץ: ביטוח לאומי, תוך כמה זמן התקנות יגיעו לוועדה?

חזקיה ישראל: אני אדבר בשם המועצה.

חזקיה ישראל: ברגע שהביטוח הלאומי מביא את התקנות למועצה, בתוך שבועיים המועצה תגיב, תוך עשרה ימים המועצה תגיב והתקנות יוכלו להיות מועברות לוועדה.

חיים כץ: מתי הביטוח הלאומי מביא את התקנות?

שרי בכר: בכוונתנו כבר בשבוע הבא להעביר אותן למועצה.

חיים כץ: בסדר.

חיים כץ: לפרוטוקול מי את ומי אתה?

חזקיה ישראל: חזקיה ישראל, יושב ראש ועדת אבטלה ציבורית של מועצת המוסד.

שרי בכר: עורכת דין שרי בכר, המוסד לביטוח לאומי.

חיים כץ: אני מבין שאתם מבינים שאנחנו לקחנו הצעת חוק שהייתה מנוסחת אחרת ובעקבות הפנייה שלכם שינינו אותה.

חיים כץ: אני לא רוצה שהכנסת תמצא את עצמה במצב לא מצב.

שרי בכר: לא אדוני, זה בסדר גמור.

שרי בכר: אנחנו מבינים את העניין.

חיים כץ: אתם מבינים את העניין.

שרי בכר: כן.

שמרית גיטלין שקד: החוק הזה בעצם לא נכנס לתוקף בלי התקנות האלה.

שרי בכר: ברור לנו.

חיים כץ: בסדר.

חיים כץ: אנחנו נצביע על הצעת החוק.

חיים כץ: בעד אישור הצעת החוק – פה אחד הצעת החוק אושרה

חיים כץ: דליה איציק מחליפה את רחל אדטו.

חיים כץ: כל חברי הכנסת הנוכחים באולם והם בעלי זכות הצבעה אישרו את החוק כהכנה לקריאה השנייה והשלישית ואני מקווה שביום שני הקרוב או ביום שלישי או ביום רביעי הוא יועלה למליאה ויאושר בקריאה שנייה ושלישית.

חיים כץ: אני מקווה שלא יצטרכו להשתמש בו ולא תהיה אבטלה בישראל, אבל לפי הכלכלה ולאן היא הולכת, כנראה שתהיה אבטלה בישראל.

חיים כץ: לפחות לא יהיו עובדים יומיים, אבל אם יהיו עובדים יומיים, יהיה להם נוח לקבל את דמי האבטלה.

חיים כץ: תודה רבה.

חיים כץ: הישיבה נעולה.

וילמה מאור: לפני הנעילה.

וילמה מאור: התקנות יצורפו לפרוטוקול.

שמרית גיטלין שקד: טיוטת התקנות.

שמרית גיטלין שקד: השינויים יהיו שינויי נוסח בלבד.

שמרית גיטלין שקד: זאת ההתחייבות.

חיים כץ: בסדר.

חיים כץ: תודה.